Дырэктар міжнароднага грамадскага аб’яднання “Валюнтас” Галіна Мікалаеўна Шварц асабліва падкрэсліла, што ўсім арганізацыям і ведамствам, якія займаюцца аховай дзяцінства, неабходна агульнае бачанне праблемы. Аб дзейнасці дабрачыннага грамадскага аб’яднання “Свет без межаў” расказала яго супрацоўніца Вольга Генадзьеўна Дамінікевіч. Так, у супрацоўніцтве з Багушэўскім домам-інтэрнатам для дзяцей з асаблівасцямі псіхафізічнага развіцця (Віцебская вобласць) былі арганізаваны дамы самастойнага пражывання. Падлеткі вучыліся гатаваць, рабіць пакупкі, весці прысядзібную гаспадарку і г.д. Дзякуючы праекту, удалося рашэннямі суда аднавіць у грамадзянскай дзеяздольнасці спачатку трох, а потым і яшчэ некалькіх маладых людзей. А гэта значыць, што наперадзе ў іх нармальнае самастойнае жыццё, яны працаўладкаваны. Ёсць, канечне, і праблемы на гэтым шляху (адносна таго ж працаўладкавання), таму пэўная падтрымка і супрацоўніцтва тут неабходны. Як і наогул у рабоце па ахове дзяцінства.